Selvom John Madsens havremark lidt udenfor Hobro netop har fået en lille byge og umiddelbart ser grøn ud, så er den voldsomt tørkeramt. Det er et syn, der får John Madsens humør til at dale kraftigt. -	Det er sgu noget lort. Det er værdiløst. Det er sgu trist, sukker John Madsen, mens han traver ned igennem marken. Plantekonsulent Hanne K. Kristensens vurdering af marken er kritisk. Hun vurderer, at udbyttet på de 19 hektar havre højst bliver under en tredjedel af et normalt år. Der hvor havren er højest, når den hende til knæene. -	Det står virkelig slemt til. Havren burde gå mig helt op til livet nu og være helt tæt. Den er ingen af delene, siger Hanne K. Kristensen. Forsikret ved en tilfældighed For John Madsen er ulykken dog til at overse. Som en af ganske få landmænd har han nemlig tegnet en afgrødeforsikring. Faktisk var det lidt tilfældigt, at han tegnede forsikringen. Sidste år skiftede han forsikringsselskab til Topdanmark. Den assurandør, der kom på besøg, spurgte ham, om han ville tegne afgrødeforsikringen. Sådan en havde han aldrig hørt om før, men han lod sig overtale, og det er han rigtig glad for nu. -	Det er i hvert fald en rigtig god forsikring for mig. Det kan jeg da se. Jeg ville da hellere se på en mark, der gror godt, men når nu vi er ramt af den her tørke, så er jeg da virkelig glad for, at jeg fik tegnet den forsikring, siger John Madsen. Sidst landbruget var tørkeramt var i 2018. Det fik Topdanmark til at udbyde en afgrødeforsikring året efter. De er det eneste selskab, der udbyder den forsikring. -	Vi mener, at vi har et produkt, som kan hjælpe landmænd med de stigende klimaudfordringer og de udsving, det giver, siger landbrugschef ved Topdanmark Preben Rasmussen. Ganske få har tegnet forsikringen Selskabet vil ikke fortælle, hvor mange landmænd, der har tegnet afgrødeforsikringen. Det er en forretningshemmelighed, men landbrugschef Preben Rasmussen melder, at det kun er omkring fem procent af de kunder, som ”forsikringen er relevant for”. Alligevel mener han, at den nye forsikring dækker et hul i markedet. -	Når man lancerer en ny forsikring, så tager det tid, før det bliver et anerkendt produkt, siger Preben Rasmussen. Landmænd er vant til, at der er gode år og dårlige år på marken, og det er traditionelt ikke noget, man har forsikret sig ud af. For nogle landmænd er der dog millionbeløb på spil. Med de klimaforandringer vi oplever nu med mere ekstremt vejr, forudser planteavlskonsulent Hanne K. Kristensen derfor, at det bliver normalt at tegne en afgrødeforsikring. -	Jeg tænker, at der er andre, der kan få glæde af forsikringen, og jeg tænker, at flere vil tegne den. Vi har før haft tørkeår, og dem kan jeg huske, for jeg har været i gamet i mange år. Men nu er det oftere, og det er mere ekstremt. John Madsen har betalt 2400 kroner for at forsikre sin havre. Med forsikringen får han udbetalt det, som havren ville have givet i et normalt år. Forsikringsselskabet udregner et gennemsnit af de seneste fem år, hvor man fratrækker det dårligste og det bedste år. John var nærig Med hjælp fra planteavlskonsulenten har John Madsen indsendt en skadesanmeldelse til forsikringen. Først når høsten er i hus om en måneds tid, ved han, hvor meget han får udbetalt, men han er ikke i tvivl om, at forsikringen har været en særdeles god forretning for ham. John Madsen fortryder kun én ting. Han har nemlig kun tegnet forsikring for havren. Hans øvrige marker er ikke forsikrede. -	Jeg var nok lidt for nærig, den dag assurandøren var på besøg. Det er da helt sikkert, at jeg forsikrer alle mine marker for eftertiden, siger John Madsen.
Den ekstreme tørke der i år har ramt landet, kan få store økonomiske konsekvenser for landmændene, men ikke for John Madsen. Som en af ganske få landmænd har han tegnet en sjælden afgrødeforsikring.